b'\n_START_ARTICLE_\nBranduolys (ekonomika)\n_START_SECTION_\nR\xc5\xab\xc5\xa1ys\n_START_PARAGRAPH_\nGali b\xc5\xabti nacionaliniai arba tarptautiniai branduoliai. Regioniniai apima smulk\xc5\xb3j\xc4\xaf versl\xc4\x85, amatus, ma\xc5\xbeas \xc4\xafmones. Pagal veiklos sritis\xc2\xa0\xe2\x80\x93 pramoniniai branduoliai, \xc5\xbeem\xc4\x97s \xc5\xabkio, kompiuteri\xc5\xb3, biotechnologij\xc5\xb3, informacijos technologij\xc5\xb3, ma\xc5\xa1in\xc5\xb3 gamybos ir kt.\n_START_SECTION_\nPavyzd\xc5\xbeiai\n_START_PARAGRAPH_\nVienas ry\xc5\xa1kiausi\xc5\xb3 Europos branduoli\xc5\xb3 yra \xc5\xa0iaur\xc4\x97s Italijos k\xc4\x97d\xc5\xbei\xc5\xb3 branduolys: 100 km\xc2\xb2 plote yra apie 12 000 \xc4\xafmoni\xc5\xb3, 14 000 \xc5\xbemoni\xc5\xb3, sukuriama 1,7 mlrd. eur\xc5\xb3 prid\xc4\x97tin\xc4\x97 vert\xc4\x97\xc2\xa0\xe2\x80\x93 \xc4\x8dia pagaminama per 70 proc. vis\xc5\xb3 Italijos k\xc4\x97d\xc5\xbei\xc5\xb3 (Italija yra did\xc5\xbeiausia pasaulyje k\xc4\x97d\xc5\xbei\xc5\xb3 eksportuotoja)._NEWLINE_\xe2\x80\x9eKetler\xe2\x80\x9c (peili\xc5\xb3, stalo \xc4\xafranki\xc5\xb3 gamyba) branduolys yra vienas seniausi\xc5\xb3 (gyvuoja per 500 met\xc5\xb3): formavosi tarpusavio ry\xc5\xa1i\xc5\xb3, giminyst\xc4\x97s pagrindu ir netgi tapo Italijos kult\xc5\xabros dalimi.\n_START_SECTION_\nBranduoliai Lietuvoje\n_START_PARAGRAPH_\nLietuvos \xc4\xafmon\xc4\x97s taip pat stengiasi integruotis \xc4\xaf (tarptautinius) branduolius: \xe2\x80\x9eVilniaus Vingis\xe2\x80\x9c\xc2\xa0\xe2\x80\x93 \xc4\xaf \xe2\x80\x9eSamsung\xe2\x80\x9c, \xe2\x80\x9ePhilips\xe2\x80\x9c ir kitus. Inicijuotas Saul\xc4\x97tekio branduolys._NEWLINE_\xc5\xa0iuo metu Lietuvoje identifikuojamos 46 branduoli\xc5\xb3 iniciatyvos, dalis kuri\xc5\xb3 t\xc4\x97ra u\xc5\xbeuomazgos stadijos._NEWLINE_Prie nat\xc5\xabraliai susiformavusi\xc5\xb3 branduoli\xc5\xb3 galima priskirti \xc5\xa1iuos branduolinius darinius: Vilniaus kino branduolys, Lazerini\xc5\xb3 ir in\xc5\xbeinerini\xc5\xb3 technologij\xc5\xb3 branduolys, elektronini\xc5\xb3 paslaug\xc5\xb3 branduolys, Fotoelektros technologij\xc5\xb3 branduolys, Moderni\xc5\xb3 nam\xc5\xb3 k\xc5\xabrimo branduolys MONAK2, Odontologijos inovacij\xc5\xb3 branduolys, ABBI branduolys, Plastik\xc5\xb3 ir nauj\xc5\xb3 med\xc5\xbeiag\xc5\xb3 branduolys, Sveikatingumo branduolys iVita, ELIT Cluster._NEWLINE_Branduoliai Lietuvoje kuriasi ekonomi\xc5\xa1kai stipriausiuose miestuose (Vilniuje, Klaip\xc4\x97doje, Kaune, Alytuje), kur yra did\xc5\xbeiausia koncentracija veikian\xc4\x8di\xc5\xb3 \xc5\xabkio subjekt\xc5\xb3 ir u\xc5\xbeimt\xc5\xb3 gyventoj\xc5\xb3 skai\xc4\x8dius. Ta\xc4\x8diau Lietuvos regionuose taip pat galima aptikti tam tikr\xc5\xb3 mikro branduoli\xc5\xb3 u\xc5\xbeuomazg\xc5\xb3, kai kurie regionai turi savo ai\xc5\xa1ki\xc4\x85 specifik\xc4\x85 (Bir\xc5\xbeai, Druskininkai, K\xc4\x97dainiai, Ma\xc5\xbeeikiai, Ignalina ir kt.)._NEWLINE_Atliktos branduoli\xc5\xb3 studijos (V\xc5\xa1\xc4\xae Vie\xc5\xa1osios politikos ir vadybos institutas ir asociacija \xe2\x80\x9e\xc5\xbdini\xc5\xb3 ekonomikos forumas\xe2\x80\x9c, 2012\xc2\xa0m.) duomenimis, Lietuvoje daugiausia branduoli\xc5\xb3 yra paslaug\xc5\xb3 sektoriuje, ypa\xc4\x8d sveikatinimo, kult\xc5\xabrini\xc5\xb3 industrij\xc5\xb3 ir informacini\xc5\xb3 paslaug\xc5\xb3 srityse. Pramon\xc4\x97s \xc4\xafmon\xc4\x97s \xc4\xaf branduolius aktyviausiai buriasi chemijos bei maisto ir g\xc4\x97rim\xc5\xb3 sektoriuose. Kiek pasyviau \xc5\xa1is procesas vyksta tekstil\xc4\x97s, medienos ir bald\xc5\xb3 pramon\xc4\x97je. Naujausi b\xc5\xabrimosi \xc4\xaf branduolius pavyzd\xc5\xbeiai min\xc4\x97tose srityse\xc2\xa0\xe2\x80\x93 Anyk\xc5\xa1\xc4\x8di\xc5\xb3 turizmo ir Bir\xc5\xbe\xc5\xb3 turizmo klasteriai, Nat\xc5\xabralaus mineralinio vandens branduolys, biokuro branduolys \xe2\x80\x9eBiokogen\xe2\x80\x9c, Baltijos automobili\xc5\xb3 detali\xc5\xb3 ir Lietuvos medicinos turizmo klasteriai.'